CELEX: 32021D0676
Language: bg
Date: 2021-04-23 00:00:00
Title: Решение за изпълнение (ЕС) 2021/676 на Съвета от 23 април 2021 година за изменение на Решение за изпълнение (ЕС) 2020/1352 за предоставяне на временна подкрепа на Република Малта съгласно Регламент (ЕС) 2020/672 с цел смекчаване на рисковете от безработица при извънредните обстоятелства вследствие на избухването на COVID-19

27.4.2021   
               
               
                  BG
               
               
                  Официален вестник на Европейския съюз
               
               
                  L 144/3
               
            
         РЕШЕНИЕ ЗА ИЗПЪЛНЕНИЕ (ЕС) 2021/676 НА СЪВЕТА
         от 23 април 2021 година
         за изменение на Решение за изпълнение (ЕС) 2020/1352 за предоставяне на временна подкрепа на Република Малта съгласно Регламент (ЕС) 2020/672 с цел смекчаване на рисковете от безработица при извънредните обстоятелства вследствие на избухването на COVID-19
         СЪВЕТЪТ НА ЕВРОПЕЙСКИЯ СЪЮЗ,
         като взе предвид Договора за функционирането на Европейския съюз,
         като взе предвид Регламент (ЕС) 2020/672 на Съвета от 19 май 2020 г. за създаване на Европейски инструмент за временна подкрепа с цел смекчаване на рисковете от безработица при извънредни обстоятелства (SURE) вследствие на избухването на COVID-19 (1), и по-специално член 6, параграф 1 от него,
         като взе предвид предложението на Европейската комисия,
         като има предвид, че:
         
                     (1)
                  
                  
                     По искане на Малта от 7 август 2020 г., на 25 септември 2020 г. Съветът предостави финансова помощ на Малта под формата на заем с максимален размер 243 632 000 EUR и с максимален среден срок до падежа от 15 години, с която да допълни националните усилия на Малта за преодоляване на въздействието от избухването на COVID-19 и на социално-икономическите му последици за работниците и самостоятелно заетите лица.
                  
               
                     (2)
                  
                  
                     Заемът трябваше да се използва от Малта за финансиране на схемите за подпомагане на работата на непълно работно време, подобни мерки и свързани със здравето мерки, посочени в член 3 от Решение за изпълнение (ЕС) 2020/1352 на Съвета (2).
                  
               
                     (3)
                  
                  
                     Избухването на COVID-19 продължава да блокира значителна част от работната сила в Малта. Това доведе до внезапно и съществено увеличение на публичните разходи в Малта, свързани с мярката, посочена в член 3, буква а) от Решение за изпълнение (ЕС) 2020/1352.
                  
               
                     (4)
                  
                  
                     Избухването на COVID-19 и предприетите от Малта през 2020 г. и 2021 г. извънредни мерки за преодоляване на разпространението на вируса и на социално-икономическите и здравните последици от този феномен се отразиха, и продължават да се отразяват, изключително сериозно върху публичните финанси. Според прогнозата на Комисията от есента на 2020 г. бюджетният дефицит на Малта се очакваше да достигне 9,4 % от брутния вътрешен продукт (БВП), а консолидираният държавен дълг — 55,2 % от БВП, до края на 2020 г. През 2021 г. се очаква бюджетният дефицит на Малта да намалее до 6,3 % от БВП, а консолидираният държавен дълг да нарасне до 60,0 % от БВП. Според междинната зимна прогноза на Комисията от 2021 г. БВП на Малта се очаква да нарасне с 4,5 % през 2021 г.
                  
               
                     (5)
                  
                  
                     На 10 март 2021 г. Малта поиска допълнителна финансова помощ от Съюза в размер на 177 185 000 EUR с цел да продължи да допълва националните си усилия, предприети през 2020 г. и 2021 г. за преодоляване на въздействието от избухването на COVID-19 и на неговите социално-икономически последици за работниците и самостоятелно заетите лица. По-специално това засяга мярката, посочена в съображение (6.)
                  
               
                     (6)
                  
                  
                     С „Малтийския закон за предприятията (глава 463 от Законите на Малта)“/„L-Att dwar il-Korporazzjoni għall-Intrapriża ta’ Malta (Kap. 463 tal-Liġijiet ta’ Malta)“ и „Правителствено известие № 389 от 13 април 2020 г.“ /„Notifikazzjoni tal-Gvern Nru 389 tat-13 ta’ April 2020“, упоменати в член 3, буква а) от Решение за изпълнение (ЕС) 2020/1352, беше въведена добавка към заплатата на наетите и самостоятелно заетите лица с оглед на COVID-19, с цел да им се помогне да се справят с причинения от избухването на пандемията шок. В периода от март до юни 2020 г. наетите на пълно работно време лица, работещи в секторите, които са най-силно засегнати от кризата, изброени в приложение А, към което препраща Правителствено известие № 389, имаха право на добавка към заплатата в размер на 800 EUR на месец. В по-слабо засегнатите сектори, изброени в приложение Б, към което препраща Правителствено известие № 389, наетите лица на пълно работно време имаха право да получават по 160 EUR на месец. Подкрепа в по-малък размер беше предоставена и за наетите лица на непълно работно време. През юли 2020 г. списъците на секторите, включени в двете приложения, бяха изменени. Секторите, които преди това са били подпомагани по схемата, но не са били включени в актуализираното приложение А или Б, са получавали помощ чрез добавка към заплатата в размер на 600 EUR за лицата, работещи на пълно работно време. Схемата, в която се съдържат посочените условия, беше удължена до края на 2020 г. От януари 2021 г. размерът на добавката към заплатата отразява спад в продажбите за период от шест месеца между март и октомври 2020 г. спрямо оборота, деклариран за периода от шест месеца между март и октомври 2019 г. Когато няма данни за ДДС, добавката към заплатата се изплаща въз основа на критериите, приложими през 2020 г. Предвижда се схемата да се прилага до края на 2021 г. През втората половина на 2021 г. подкрепата за дейностите по настаняване и кетъринг ще остане в сила в съответствие с определените параметри. За други допустими дейности подкрепата ще намалее на 66 % през третото тримесечие на 2021 г. и допълнително на 33 % през последното тримесечие на годината. Схемата ще остане достъпна само за онези предприятия, които вече са отговаряли на условията за получаване на подкрепа по първоначалната схема. Понастоящем схемата се прилага на практика от „Malta Enterprise“ и ще бъде доуточнена в правителствено известие, което предстои да бъде издадено. Съгласно новите правила схемата ще обхваща и заместването на наети лица (т.е. заместване на наети лица, които доброволно са прекратили заетостта си след юни 2020 г.), при условие че броят наети лица към края на май 2020 г. не е надвишен. Държавните органи са поискали само частта от публичните разходи, свързана с наетите лица, които непрекъснато са били в трудово правоотношение, като не се включва частта за новоназначени наети лица.
                  
               
                     (7)
                  
                  
                     Малта изпълнява условията по член 3 от Регламент (ЕС) 2020/672 за отпускане на финансова помощ. Малта предостави на Комисията убедителни доказателства, че, считано от 1 февруари 2020 г., нейните извършени и планирани публични разходи са се увеличили с 427 961 805 EUR в резултат на националните мерки за справяне със социално-икономическите последици от избухването на COVID-19. Това представлява внезапно и съществено увеличение, тъй като то е пряко свързано с разширяването на обхвата на съществуваща национална мярка за заетост, подобна на работата при непълно работно време, която обхваща значителна част от предприятията и работната сила в Малта. Малта е финансирала сама 7 144 805 EUR от увеличения размер на публичните разходи.
                  
               
                     (8)
                  
                  
                     В съответствие с член 6 от Регламент (ЕС) 2020/672 Комисията се консултира с Малта и провери внезапното и съществено увеличение на извършените и планирани публични разходи, пряко свързани с посочената в искането на Малта от 10 март 2021 г. мярка, подобна на работа при непълно работно време.
                  
               
                     (9)
                  
                  
                     Поради това на Малта следва да се предостави финансова помощ, за да ѝ се съдейства да се справи със социално-икономическите последици от тежкия икономически шок, причинен от избухването на COVID-19. Комисията следва да вземе решенията относно падежа, размера и отпускането на траншовете и вноските в тясно сътрудничество с националните органи.
                  
               
                     (10)
                  
                  
                     Малта и Комисията следва да вземат предвид настоящото решение в споразумението за заем, посочено в член 8, параграф 2 от Регламент (ЕС) 2020/672.
                  
               
                     (11)
                  
                  
                     Настоящото решение не засяга резултата от евентуалните процедури относно нарушения на функционирането на вътрешния пазар, които биха могли да бъдат открити, по-специално по силата на членове 107 и 108 от Договора. То не отменя посоченото в член 108 от Договора изискване към държавите членки да уведомяват Комисията за случаите, които биха могли да представляват държавна помощ.
                  
               
                     (12)
                  
                  
                     Малта следва редовно да уведомява Комисията за изпълнението на планираните публични разходи, за да ѝ позволи да прецени доколко те са били изпълнени от Малта.
                  
               
                     (13)
                  
                  
                     Решението за предоставяне на финансова помощ се взима като са отчетени съществуващите и очакваните нужди на Малта, както и исканията за финансова помощ съгласно Регламент (ЕС) 2020/672, които вече са представени или за които е планирано да бъдат представени от други държави членки, при прилагане на принципите на равно третиране, солидарност, пропорционалност и прозрачност,
                  
               ПРИЕ НАСТОЯЩОТО РЕШЕНИЕ:
         
            Член 1
            Решение за изпълнение (ЕС) 2020/1352 се изменя, както следва:
            
                        1)
                     
                     
                        Член 2 се изменя, както следва:
                        
                                    а)
                                 
                                 
                                    параграф 1 се заменя със следното:
                                    
                                       „1.   Съюзът отпуска на Малта заем с максимален размер 420 817 000 EUR. Неговият максимален среден срок до падежа е 15 години.“;
                                    
                                 
                              
                                    б)
                                 
                                 
                                    параграф 4 се заменя със следното:
                                    
                                       „4.   Отпускането на първия транш зависи от влизането в сила на споразумението за заем, посочено в член 8, параграф 2 от Регламент (ЕС) 2020/672. Всеки следващ транш се отпуска в съответствие с условията на това споразумение за заем или, когато е приложимо, зависи от влизането в сила на допълнение към него, или на изменено споразумение за заем.“;
                                    
                                 
                              
                  
                        2)
                     
                     
                        Член 3 се заменя със следното:
                        
                           „Член 3
                           Малта може да финансира следните мерки:
                           
                                       а)
                                    
                                    
                                       добавката към заплатата с оглед на COVID-19, предвидена в „Малтийски закон за предприятията (глава 463 от Законите на Малта)“/„L-Att dwar il-Korporazzjoni għall-Intrapriża ta’ Malta (Kap. 463 tal-Liġijiet ta’ Malta)“ и в „Правителствено известие № 389 от 13 април 2020 г.“/„Notifikazzjoni tal-Gvern Nru 389 tat-13 ta’ April 2020“, както е разширена и изменена през 2020 г. и 2021 г.;
                                    
                                 
                                       б)
                                    
                                    
                                       помощите за лицата с увреждания с оглед на COVID-19, предвидени в „Правителствено известие № 331 от 25 март 2020 г.“/„Notifikazzjoni tal-Gvern Nru 331 tal-25 ta’ Marzu 2020“;
                                    
                                 
                                       в)
                                    
                                    
                                       помощите за родителите с оглед на COVID-19, предвидени в „Правителствено известие № 330 от 25 март 2020 г.“/„Notifikazzjoni tal-Gvern Nru 330 tal-25 ta’ Marzu 2020“;
                                    
                                 
                                       г)
                                    
                                    
                                       помощите във връзка със съображенията за здравеопазване с оглед на COVID-19, предвидени в „Правителствено известие № 353 от 30 март 2020 г.“/„Notifikazzjoni tal-Gvern Nru 353 tat-30 ta’ Marzu 2020“.“;
                                    
                                 
                     
                  
                        3)
                     
                     
                        Член 4 се заменя със следното:
                        
                           „Член 4
                           
                              1.   Малта уведомява Комисията до 30 март 2021 г. и на всеки шест месеца след тази дата за изпълнението на планираните публични разходи, докато тези разходи не бъдат изцяло изпълнени.
                           
                           
                              2.   Когато мерките, посочени в член 3, се основават на планирани публични разходи и са били предмет на решение за изпълнение за изменение на Решение за изпълнение (ЕС) 2020/1352, Малта уведомява Комисията в срок от шест месеца след датата на приемане на това решение за изпълнение за изменение и на всеки шест месеца след това за изпълнението на планираните публични разходи, докато тези разходи не бъдат изцяло изпълнени.“
                           
                        
                     
                  
         
            Член 2
            Адресат на настоящото решение е Република Малта.
            Настоящото решение поражда действие в деня на нотифицирането му на неговия адресат.
         
         
            Член 3
            Настоящото решение се публикува в Официален вестник на Европейския съюз.
            
         
         
            Съставено в Брюксел на 23 април 2021 година.
            
               
                  За Съвета
               
               
                  Председател
               
               A. P. ZACARIAS
            
         
         
            (1)  ОВ L 159, 20.5.2020 г., стр. 1.
         
            (2)  Решение за изпълнение (ЕС) 2020/1352 на Съвета от 25 септември 2020 г. за предоставяне на временна подкрепа на Република Малта съгласно Регламент (ЕС) 2020/672 с цел смекчаване на рисковете от безработица при извънредните обстоятелства вследствие на избухването на COVID-19 (ОВ L 314, 29.9.2020 г., стр. 42).